Woolies ontken hy het weer rede om te bloos | Netwerk24
Woolies ontken hy het weer rede om te bloos
Deur Nellie Brand-Jonker 11 Februarie 2019 17:13
Die Woolworths-groep ontken hy het al weer 'n produkidee by 'n entrepreneur gegaps – dié keer lattes wat van beet, borrie en groentee gemaak word.
Netwerk24 het Maandagoggend berig oor 'n webjoernaal van die stigter en eienaar van die handelsnaam Superlatte, Michelle Legge, oor Woolworths wat dieselfde produkte op die spyskaarte in sy eetplekke het as wat sy onder die naam Superlattes verkoop.
Lees ook: Woolies moet (beetrooi) bloos oor nog 'n 'gaps'
Woolworths het by navraag gesê: "Ons ontken kategories die bewerings dat ons hierdie produk nageboots het."
Volgens die winkelgroep het hy "al in 2016 kennis geneem van die internasionale neiging van supervoedsel-lattes, wat ook as reënboog-, super- of eenhoring-lattes bekend staan.
"Ons het na hierdie supervoedseldrankies as Super Lattes op ons spyskaart verwys. Dit is gegrond op navorsing oor hoe dit wêreldwyd verkoop word en omdat die term super-latte beskrywend is van lattes wat bestanddele bevat wat in die algemeen na verwys word as supervoedsel."
Volgens Woolworths vervaardig sy verskaffer al van 2005 af poeier- en rooibosgebaseerde drankies. Dié verskaffer is egter nie geïdentifiseer nie.
Volgens Woolworths is die produk van die verskaffer in Mei 2017 in sy eetplekke bekend gestel nadat begin is met die kommersiële produksie daarvan. Toetse van die borrie-, beet- en matcha-produkte het in April 2017 plaasgevind.
Legge het in haar webjoernaal gesê haar onderneming is in bedryf sedert sy dit in Junie 2016 by 'n markstalletjie in Kaapstad bekend gestel het.
Sy het Junie 2017 uitgevind van Woolworths se spyskaarte.
Volgens Woolworths het Superlatte nog nie met die winkelgroep kontak gemaak nie.
"Ons het eers van hul produkte en kommer uitgevind deur die webjoernaal wat in Februarie gepubliseer is."
Woolworths het in die kort verklaring weer gesê hy is "diep verbind" tot klein ondernemings in die land.
Die jongste ontsteltenis van 'n jong entrepreneur volg kort op die skandaal waarin Woolworths gewikkel was toe hy erken het die ooreenkomste tussen 'n baba-drasak van Ubuntu Baba en sy eie baba-drasakke is opvallend en hy sy produk van die rakke verwyder het.
Na dié skandaal het nog twee ondernemings beweer Woolworths boots hul produkte na, maar dis ook ontken.
Woolworths was 'n paar jaar gelede ook in omstredenheid gedompel toe 'n kussing met 'n suikerbekkie-motief ooreengestem het met ontwerpe wat 'n entrepreneur aan hulle voorgelê het.